En kvindelig tjener på Café Pitstop blev fredag aften udsat for røveri. Kvinden blev under røveriet truet med en kniv og snittet i halsen.

Klokken 22:51 fredag aften indløb en anmeldelse om røveri mod Café Pitstop på Vesterbro i Aalborg. En 27-årig kvindelig tjener blev truet med en kniv, og udsat for røveri. Gerningsmanden snittede under røveriet den kvindelige tjener let i halsen med kniven, inden gæster på cafeen kom den den 27-årige tjener til undsætning. Gæster på Café Pitstop overmandede gerningsmanden og tilbageholdt ham indtil politiets ankomst. - Gerningsmanden skulle ifølge vidner have fægtet kraftigt med kniven og i den forbindelse have ramt tjeneren i halsen, siger vagtchef fra Nordjyllands Politi, Poul Badsberg. Gerningsmanden er en 26-årig mand fra Aalborg området. Han bliver fremstillet i grundlovsforhør lørdag eftermiddag. Den 27-årige kvindelige tjener har det efter omstændighederne godt.